
2015 m. rugsėjo 11 d. pranešimas VIR​​​​​​

2015 m. spalio 7 d. Seimo Europos reikalų komitetas, vykdydamas parlamentinę kontrolę, svarstė klausimą dėl „Rail Baltica 2“ projekto įgyvendinimo eigos. 
Komiteto nariai, išklausę už projekto įgyvendinimą atsakingų institucijų ir jų partnerių pateiktą informaciją dėl projekto ,,Rail Baltica“ įgyvendinimo, paragino stiprinti Seimo parlamentinę kontrolę ir pakvietė Seimo specializuotus komitetus [ypač Audito, Biudžeto ir finansų bei Ekonomikos], aktyviai įsitraukti į projekto ,,Rail Baltica 2“ įgyvendinimo kontrolę Lietuvoje.

Komitetas priėmė sprendimą, kuriuo išreiškė paramą Lietuvos Respublikos Vyriausybės siekiui sudaryti Baltijos valstybių tarpvyriausybinį susitarimą dėl projekto ,,Rail Baltica“ plėtros, įpareigojo stiprinti bendradarbiavimą su Lenkijos Respublika ir Suomijos Respublika, siekiant sukurti geopolitiškai ir ekonomiškai vieningą Europos geležinkelių transporto erdvę. 

2015 m. spalio mėn. Lietuva planuoja užbaigia sudvigubintos 1435 mm europinės vėžės linijos nuo Lenkijos sienos iki Kauno centrinės geležinkelių stoties tiesimą. 2015 m. spalio 16 d. į Lietuvą ir atidarymo renginius atvyksta Europos Komisijos narė atsakinga už transporto politiką Violeta Bulc, kuri dalyvaus vėžės atidarymo renginiuose.

2015 m. spalio 16 d. numatytas ir Europos reikalų komiteto bei Ekonomikos komiteto narių bendras susitikimas su Europos Komisijos nare dėl projekto ,,Rail Baltica“ įgyvendinimo.

„Rail Baltica“ – didžiausias Lietuvos transporto infrastruktūros projektas nuo Nepriklausomybės atkūrimo laikų: nuo Helsinkio iki Varšuvos per Taliną, Rygą ir Kauną su jungtimi į Vilnių besitiesianti europinio standarto geležinkelio vėžė, maksimaliu 240 km/h projektiniu greičiu sujungsianti Lenkiją, Baltijos šalis, Suomiją bei likusią Europą.  Projekto užbaigimui Lietuvoje iki 2025 m. prireiks 1,6-3,2 mlrd. eurų investicijų. Numatomas investavimo laikotarpis - 2012-2024 m., eksploatacijos laikotarpis - 2025-2054 m. Visa tai lems pokyčius socialinėje aplinkoje, galimybes formuoti naujus keleivių, krovinių srautus ir turizmo tendencijas.

Europos reikalų komiteto biuras

Cituojant Seimo kanceliarijos Komunikacijos departamento Ryšių su visuomene skyriaus pranešimus, prašom nurodyti šaltinį.

